《登洪雅明月楼与陈舜弼杨养源任道夫孙彦和探》
宋代·冯时行

秋风吹征衣，我来亦何有。
长笑泉石间，邂逅得良友。
飞屐凌长烟，相与濯世垢。
净宇閟寒藤，杰阁架层阜。
登临意象宽，轩豁拟高厚。
江山来拱揖，似欲问安否。
岌岌环翠屏，蜿蜿托绿绶。
欣然为酬对，举此一杯酒。
憩心自莹莹，领要语不莠。
浩歌激岩谷，郎畅孤月口。
晴窗镜万类，忧乐随所偶。
向来事朱墨，伏案茧生肘。
郁郁成底事，一腹负百丑。
及兹谢尘绂，未及休五柳。
暂与真赏惬，荣辱已刍狗。
况复老烟霞，循寄日云久。
颇闻葛稚川，芝朮幻衰朽。
至今杖屦地，历历传白叟。
欲往从之游，静守一气母。
丹成跨明月，咫尺上南斗。
顿首排天关，丐天解祸纽。
日落寒雁哀，云归暮晶黝。
此意竟何如，乾坤一搔首。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。